Isuzu-bakkie word 40 jaar oud in SA | Netwerk24
Deur Francois Williams 15 Julie 2018 14:58
’n Isuzu-model van 1978 is steeds op Namakwalandse paaie in aksie. Foto: ISUZU
Plaaslike produksie van die Japannese bakkie is in 1978 by General Motors se fabriek in Kempstonweg in Port Elizabeth begin.
Die eerste bakkie is teen R3 485 verkoop vir die 1,6-liter petrolenjin-model en R4 295 vir die 2-liter-dieselbakkie.
Johan Vermeulen, groepbestuurder vir vervaardiging en voorsieningsketting van Isuzu Motors Suid-Afrika, sê die Isuzu-bakkie het oor die jare verander, maar bly steeds een van Suid-Afrika se gunsteling- ligte handelsvoertuie.
“Ons het produksie by die Kempstonweg-aanleg begin waar ons vyf generasies van bakkies vervaardig het voordat ons na die meer moderne Struandale-aanleg geskuif het waar die sesde generasie gebou word.”
Vier verskillende generasies Isuzu-bakkies langs mekaar by ’n geleentheid in Vredendal, Wes-Kaap.Foto: ISUZU
Volgens Vermeulen was die Isuzu-bakkie die eerste een in Suid-Afrika met tandrandaandrywing (rack-and-pinion) en onafhanklike vering aan die voorkant. In die 1990’s was Isuzu ook die eerste bakkievervaardiger wat dubbelkajuitbakkies na die Suid-Afrikaanse mark gebring het.
Die bakkie het verskeie toekennings gewen in plaaslike uithouritkompetisies. In 2010 het Isuzu-bakkies 15 snelheid- en afstandrekords by die Gerotek-kompetisie gehaal. Die jongste generasie Isuzu-bakkie is in 2013 bekend gestel. Meer as 600 000 Isuzu-bakkies is oor die afgelope 40 jaar in die land gebou.
Meer oor: Isuzu | Bakkies | Motorbedryf
Isuzu Motors open amptelik in SA
Einde van General Motors in SA nog nader
Isuzu mu-X: ’n Nuwe ou sportnuts
Isuzu se swartskaap kan dalk jóú ryding word